Mandáty v SNR po voľbach 1992
**Voľby do Slovenskej národnej rady v roku 1992** sa uskutočnili 5. júna a 6. júna 1992 na Slovensku. Išlo o posledné voľby do SNR. Volebná účasť dosiahla 84,20 %. Oproti voľbám z roku 1990, sa kvórum na vstup do SNR zvýšilo zo 3% na 5%. Vo voľbách zvíťazilo s 37,26 % hlasov HZDS. Na druhom mieste sa umiestnila SDĽ so 14,70 %, na treťom KDH s 8,89 %. Prepadlo 23.79 % platných hlasov.

Náležitosti volieb
------------------

V marci 1992 SNR schválila zákon č.104/1992 Zb. ktorý dopĺňal a menil pôvodný volebný zákon č.80/1990 Zb. Najväčšou zmenou novelizácie volebného zákona bolo zvýšenie volebnej klauzule na 5 % pre samostatne kandidujúcu politickú stranu alebo hnutie, 7 % pre koalície zložené z dvoch alebo z troch politických subjektov a 10 % pre koalície zložené najmenej zo štyroch subjektov (§ 41). Novelizácii išlo o zníženie počtu strán v parlamente. Zmeny sa dotkli tiež mechanizmu prideľovania mandátov. V prvom skrutíniu sa súčet platných hlasov pre doň postupujúce subjekty mal vydeliť počtom mandátov zvýšeným o jeden (151). Po zaokrúhlení na jednotky tak vzniknuté celé číslo malo tvoriť krajské volebné číslo, na základe ktorého boli prideľované mandáty vo volebných krajoch. Ak sa takýmto spôsobom pridelil o jeden mandát viac, než sa v danom volebnom kraji malo, mandát sa mal odobrať strane, ktorá v danom volebnom kraji získala najmenší počet hlasov (§ 42).

Volebná kampaň
--------------

Hlavnou témou predčasných volieb bolo politické usporiadanie spoločného česko-slovenského štátu. Pohľady politických strán na budúcnosť Slovenska v Česko-Slovensku sa líšili. Otvorene za nezávislosť Slovenska vystupovali SNS, SKDH a NALI. Za vytvorenie skutočnej federácie (do rôznej miery, od vlastnej medzinárodno-právnej subjektivity oboch republík po rovnoprávnosť a zvrchovanosť), resp. rovnoprávne usporiadanie vzťahov, sa vyslovili HZDS, SDĽ, koalícia MKDH-Spolužitie-MĽS, SZ, KDH, ODÚ, SZS, SDSS, KSS91, koalícia DS-ODS a MOS. HZDS, SKDH a SNS požadovalo prijatie Ústavy SR, HZDS a SKDH deklarovali, že vyhlásia zvrchovanosť SR. Podľa prieskumu verejnej mienky z jari 1992 bola jasná väčšina obyvateľov ČSFR z oboch častí Česko-Slovenska proti rozdeleniu federácie.

V ekonomickej oblasti SDĽ kritizovala nárast nezamestnanosti v krajine po roku 1989 a plánovala do odborných oblastí dosádzať odborníkov. Koalícia DS-ODS chcela pokračovať v premene plánovaného hospodárstva na trhové hospodárstvo, založené na slobode jednotlivca. SDSS volala po štáte nie mocensky, ale sociálne silnom.

Výsledky volieb na úrovni obcí - obce vyfarbené podľa najúspešnejšej strany v každej z nich.

Výsledky
--------

Voľby prebiehali súčasne aj do dvoch komôr federálneho parlamentu ČSFR. Vo voľbách do SNR prešlo zvýšeným päťpercentným kvórom len 5 politických subjektov, čo predstavuje najnižší počet v histórii Slovenska. Z tohto vyplynul aj veľký počet prepadnutých hlasov, až 23,8 % (733 511) zo všetkých platných hlasov. Následne bolo schopné väčšinu v parlamente získať a vládnu koalíciu, ktorá vyústila do druhej vlády Vladimíra Mečiara, zostaviť víťazné hnutie HZDS spolu so Slovenskou národnou stranou.

| *Politická strana* | *Počethlasov* | *Pomerk počtuplatnýchhlasov* | *Početkresiel* | *Pomerv parlamente* |
| --- | --- | --- | --- | --- |
| **Hnutie za demokratické Slovensko (HZDS)** | **1 148 625** | **37,26 %** | **74** | **49,33 %** |
| **Strana demokratickej ľavice (SDĽ)** | **453 203** | **14,70 %** | **29** | **19,33 %** |
| **Kresťanskodemokratické hnutie (KDH)** | **273 945** | **8,89 %** | **18** | **12,00 %** |
| **Slovenská národná strana (SNS)** | **244 527** | **7,93 %** | **15** | **10,00 %** |
| **Koalícia Maďarské kresťanskodemokratické hnutie, Együttélés – Spolužitie – Wspólnota – Soužití (MKM – EGY)** | **228 885** | **7,42 %** | **14** | **9,33 %** |
| Občianska demokratická únia (ODÚ) | 124 503 | 4,04 % | 0 | 0 % |
| Sociálnodemokratická strana na Slovensku (SDSS) | 123 426 | 4,00 % | 0 | 0 % |
| Koalícia Demokratická strana – Občianska demokratická strana (DS – ODS) | 102 058 | 3,31 % | 0 | 0 % |
| Slovenské kresťansko-demokratické hnutie (SKDH) | 94 162 | 3,05 % | 0 | 0 % |
| Magyar Polgári Párt – Maďarská občianska strana (MPP – MOS) | 70 689 | 2,29 % | 0 | 0 % |
| Strana zelených na Slovensku (SZS) | 66 010 | 2,14 % | 0 | 0 % |
| Strana zelených (SZ) | 33 372 | 1,08 % | 0 | 0 % |
| Strana práce a istoty (SPI) | 29 818 | 0,97 % | 0 | 0 % |
| Komunistická strana Slovenska ´91 (KSS) | 23 349 | 0,76 % | 0 | 0 % |
| Rómska občianska iniciatíva (ROI) | 18 343 | 0,60 % | 0 | 0 % |
| Združenie pre republiku – Republikánska strana Česko-Slovenska (ZPR – RSČ) | 10 069 | 0,33 % | 0 | 0 % |
| Strana slobody – Strana národného zjednotenia (SSL – SNZ) | 9 414 | 0,31 % | 0 | 0 % |
| Slovenská ľudová strana (SĽS) | 9 129 | 0,30 % | 0 | 0 % |
| Hnutie za oslobodenie Slovenska (HZOS) | 7 169 | 0,23 % | 0 | 0 % |
| Hnutie za samosprávnu demokraciu – Spoločnosť pre Moravu a Sliezsko (HSD – SMS) | 3 986 | 0,13 % | 0 | 0 % |
| Hnutie za sociálnu spravodlivosť (HSS) | 3 411 | 0,11 % | 0 | 0 % |
| Národní liberáli (NALI) | 2 500 | 0,08 % | 0 | 0 % |
| Hnutie za slobodu prejavu – Slovenská republikánska únia (HZSP – SRÚ) | 2 103 | 0,07 % | 0 | 0 % |

Zoznam zvolených poslancov
--------------------------

Zoznam zvolených poslancov je uvedený v samostatnom článku *Zoznam poslancov NR SR (1992 – 1994)*

Pozri aj
--------

* Zoznam politických strán a politických hnutí na Slovensku
* Volebné obdobie 1992 – 1994

Referencie
----------

1. 1 2 3  KRIŠTOFÍK, Matúš. *Volebný systém do Národnej rady Slovenskej republiky | Krištofik | Středoevropské politické studie* [online]. journals.muni.cz, jeseň 2001, [cit. 2020-01-02]. Dostupné online.
2. 1 2 3 4  URDA, Ján. Voľby 1992 - Kandidáti a volebný program. *blog.sme.sk* (Bratislava: Petit Press), 2008-06-03. Dostupné online [cit. 2020-01-02].
3. 1 2 3 4  URDA, Ján. Voľby 1992 - Úvod. *blog.sme.sk* (Bratislava: Petit Press), 2008-06-03. Dostupné online [cit. 2020-01-02].

Externé odkazy
--------------

* oficiálne výsledky volieb na stránke Štatistického úradu SR Archivované 2012-03-14 na Wayback Machine